Az előterjesztést megtárgyalták:

- Pénzügyi, Gazdasági és Jogi Bizottság

- Egészségügyi Szakmai Bizottság

- Szociális és Családügyi Bizottság

A határozati javaslatot törvényességi

szempontból megvizsgáltam:

/: Dr. Gaál Róbert :/

jegyző

E L Ő T E R J E S Z T É S

Szombathely Megyei Jogú Város Közgyűlésének 2013. szeptember 26-i ülésére

Javaslat a Magyar Vöröskereszt méhnyakrák megelőző védőoltás programjában történő részvételre

Szombathely Megyei Jogú Város Önkormányzata Humán Papilloma Vírus (HPV) elleni védőoltás támogatásáról szóló 15/2013. (V.6.) önkormányzati rendelete értelmében az Önkormányzat természetbeni juttatásként, kérelemre térítésmentesen biztosítja a HPV védőoltás mindhárom vakcináját a tárgyévben 12. életévét betöltő, szombathelyi állandó lakóhellyel rendelkező leánygyermekek részére.

2012. december 17. napján került kiírásra a Magyar Vöröskereszt pályázata a méhnyakrák megelőző védőoltás program támogatására, „Tegyünk együtt a méhnyakrák ellen” címmel. A Magyar Vöröskereszt célja, hogy tevékenységével elősegítse a társadalom egészségvédelmét szolgáló kezdeményezéseket, az egészséges szemléletmód kialakítását. Célja továbbá, hogy felhívja a figyelmet az egyén felelősségére a méhnyakrák megelőzésében, tájékoztatást nyújtson annak lehetőségeiről, és elérhetővé tegye a vakcinációt olyanok számára is, akiknek erre nem lenne lehetősége. A pályázók körében szerepelnek a megyei jogú városok is.

A pályázatra jogosult önkormányzatok méhnyakrák elleni – a Szombathelyen is használatos Cervarix típusú - védőoltásra nyújthatnak be pályázatot szociálisan rászoruló leányok részére. Ez az oltási sor 3 részből áll.

A pályázat beadása és elbírálása folyamatos, a végső beadási határidő: 2013. október 31. napja. A pályázat megvalósulása 2013.02.01. napjától – 2014.06.15. napjáig tart. A pályázatok elbírálása 2013. 01. 21. napjától folyamatosan történik.

Nyertes pályázat esetén a pályázati feltételek az alábbiak:

a pályázó vállalja, hogy a Magyar Vöröskereszt önkéntesei számára a város általános iskoláiban, legalább a 8. évfolyamban egy-egy osztályfőnöki óra keretében lehetőséget biztosít a szervezet céljainak és működésének megismertetésére,

a pályázó vállalja, hogy legalább egy korosztály leányaira kiterjedő méhnyakrák megelőző védőoltási programot indít 2013. december 20. napjáig,

a programban a szülői önrész mértéke nem haladhatja meg a teljes oltási sor költségének 33 %-át.

A támogatás mértéke és formája:

az önkormányzat által védeni kívánt korosztályba tartozó, hátrányos helyzetű leányok oltására lehet pályázni,

egy pályázó által elnyerhető védőoltások mennyisége nem haladhatja meg a programban résztvevő összes leány oltásához szükséges védőoltások 20 %-át.

Az elnyert vakcinák átadásának feltétele, hogy a pályázó rendelkezzen a programban részt vevő összes érintett leány szülőjének / gondviselőjének beleegyező nyilatkozatával, valamint a vakcinát beadó orvosok együttműködési nyilatkozatával.

Szombathely Megyei Jogú Városban 2013. évben 156 fő leánygyermek jogosult a HPV elleni védőoltásra, akik közül 23 fő hátrányos helyzetű gyermek részesül rendszeres gyermekvédelmi kedvezményben, vagyis Önkormányzatunk 23 fő részére elegendő méhnyakrák elleni védőoltásra (mintegy 1 millió Ft értékben) nyújthat be pályázatot.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2013. szeptember „ ”

/: Dr. Puskás Tivadar:/

HATÁROZATI JAVASLAT

…/2013. (IX. 26.) Kgy. számú határozat

Szombathely Megyei Jogú Város Közgyűlése megtárgyalta a Magyar Vöröskereszt méhnyakrák megelőző védőoltás programjában történő részvételre vonatkozó javaslatot, és úgy döntött, hogy pályázatot nyújt be a „Tegyünk együtt a méhnyakrák ellen” című pályázati felhívásra.

A Közgyűlés felhatalmazza a polgármestert és a jegyzőt a pályázat benyújtásához szükséges dokumentumok aláírására.

Felelős:	Dr. Puskás Tivadar polgármester

Dr. Gaál Róbert jegyző

(A végrehajtás előkészítéséért:

dr. Károlyi Ákos aljegyző,

Heckenast Gusztáv, a Közszolgáltatás-szervezési Iroda vezetője)

Határidő: 2013. október 31. (az 1. és a 2. pontok vonatkozásában)